b'\n_START_ARTICLE_\n280 mm mortyra Br-5\n_START_PARAGRAPH_\n280\xc2\xa0mm mortyra Br-5\xc2\xa0\xe2\x80\x93 didel\xc4\x97s galios tarybin\xc4\x97 280\xc2\xa0mm mortyra, naudota Antrajame pasauliniame kare. \xc5\xa0i artilerijos sistema buvo did\xc5\xbeiausio kalibro tarybinis artilerinis ginklas gamintas serijiniu b\xc5\xabdu. Mortyra i\xc5\xa1siskyr\xc4\x97 originalia komponuote\xc2\xa0\xe2\x80\x93 vik\xc5\xa1riniu lafetu. Ne\xc5\xbei\xc5\xabrint \xc4\xaf ma\xc5\xbe\xc4\x85 \xc5\xa1i\xc5\xb3 ginkl\xc5\xb3 pagaminimo kiek\xc4\xaf ir tr\xc5\xabkumus, mortyra buvo naudojama Did\xc5\xbeiajame T\xc4\x97vyn\xc4\x97s kare, po kurio buvo modernizuota ir dar ilg\xc4\x85 laik\xc4\x85 naudota Taryb\xc5\xb3 armijos karin\xc4\x97se paj\xc4\x97gose.\n_START_SECTION_\nK\xc5\xabrimo istorija\n_START_PARAGRAPH_\nTarybin\xc4\x97 didel\xc4\x97s galios artilerija i\xc5\xa1 Rusijos imperijos kariuomen\xc4\x97s paveld\xc4\x97jo dvi ypa\xc4\x8d galingas artilerijos sistemas\xc2\xa0\xe2\x80\x93 1914/1915\xc2\xa0m. 280\xc2\xa0mm \xe2\x80\x9e\xc5\xa0naiderio\xe2\x80\x9c mortyr\xc4\x85 (25 ginklus) ir 1915\xc2\xa0m. 305\xc2\xa0mm haubic\xc4\x85 (31 ginkl\xc4\x85). Ketvirto de\xc5\xa1imtme\xc4\x8dio viduryje \xc5\xa1ie ginklai paseno morali\xc5\xa1kai ir fizi\xc5\xa1kai, be to, j\xc5\xb3 kiekis buvo nepakankamas (1941\xc2\xa0m., atsi\xc5\xbevelgiant \xc4\xaf mobilizacijos rezerv\xc4\x85 buvo b\xc5\xabtina tur\xc4\x97ti ne ma\xc5\xbeiau kaip 66 vienetus 280\xc2\xa0mm kalibro mortyr\xc5\xb3). I\xc5\xa1kilo b\xc5\xabtinyb\xc4\x97 kurti ir leisti \xc4\xaf serijin\xc4\x99 gamyb\xc4\x85 naujus, ypa\xc4\x8d galingus ginklus, tarp j\xc5\xb3 ir 280\xc2\xa0mm mortyras. Nauj\xc5\xb3j\xc5\xb3 artilerijos sistem\xc5\xb3 kalibras buvo nustatytas atsi\xc5\xbevelgiant \xc4\xaf likusios amunicijos atsargas. Kadangi 1931\xc2\xa0m. \xc4\xaf ginkluot\xc4\x99 buvo \xc4\xaftraukta 203\xc2\xa0mm haubica \xe2\x80\x9eB-4\xe2\x80\x9c (rus. \xd0\x91-4), taip pat buvo vykdomas 152\xc2\xa0mm ilgo nuotolio patrankos k\xc5\xabrimas, buvo nuspr\xc4\x99sta kurti tripleks\xc4\x85\xc2\xa0\xe2\x80\x93 tris skirtingas artilerijos sistemas, panaudojant vien\xc4\x85 lafet\xc4\x85. Tai labai palengvino ginkl\xc5\xb3 gamybos proces\xc4\x85 ir eksploatacij\xc4\x85. 152\xc2\xa0mm ilgo nuotolio patrankos ir 280\xc2\xa0mm mortyros k\xc5\xabrime dalyvavo konkuruojan\xc4\x8dios \xe2\x80\x9eBol\xc5\xa1eviko\xe2\x80\x9c ir \xe2\x80\x9eBarikad\xc5\xb3\xe2\x80\x9c gamyklos._NEWLINE_\xe2\x80\x9eBol\xc5\xa1eviko\xe2\x80\x9c gamyklos mortyros projekto kodas buvo \xe2\x80\x9eB-33\xe2\x80\x9c (rus. \xd0\x91-33), kuriam vadovavo in\xc5\xbeinierius Krup\xc4\x8datnikovas. Mortyros vamzdis buvo pagamintas 1935\xc2\xa0m., gamykliniams i\xc5\xa1bandymams i\xc5\xa1si\xc5\xb3sta 1936\xc2\xa0m. vasario 1 d. Ginklo ypatumai slyp\xc4\x97jo pritvirtintame vamzdyje, kuris susid\xc4\x97jo i\xc5\xa1 vamzd\xc5\xbeio, gaubto ir dr\xc5\xabtgalio, taip pat st\xc5\xabmoklin\xc4\x97s spynos i\xc5\xa1 \xe2\x80\x9e\xc5\xa0naiderio\xe2\x80\x9c mortyros. Vamzdis buvo montuojamas ant haubicos \xe2\x80\x9eB-4\xe2\x80\x9c lafeto, be balansavimo mechanizmo, tod\xc4\x97l, pusiausvyra buvo i\xc5\xa1lyginta prid\xc4\x97jus papildom\xc4\x85 svor\xc4\xaf ant dr\xc5\xabtgalio. \xc4\xae bandymus poligone mortyra buvo i\xc5\xa1si\xc5\xb3sta 1936\xc2\xa0m. baland\xc5\xbeio 17 d. Po s\xc4\x97kming\xc5\xb3 bandym\xc5\xb3 poligone, teigiam\xc5\xb3 i\xc5\xa1vad\xc5\xb3 bei tr\xc5\xabkum\xc5\xb3 pa\xc5\xa1alinimo, mortyra nusi\xc5\xb3sta kariniams i\xc5\xa1bandymams._NEWLINE_\xe2\x80\x9eBarikad\xc5\xb3\xe2\x80\x9c gamykloje 280\xc2\xa0mm mortyros projekto kodas buvo \xe2\x80\x9eBr-5\xe2\x80\x9c (rus. \xd0\x91\xd1\x80-5), kuriam vadovavo I. Ivanovas. 1936\xc2\xa0m. gruod\xc4\xaf mortyra pra\xc4\x97jo gamyklinius i\xc5\xa1bandymus. Mortyros bandymai poligone prasid\xc4\x97jo 1937\xc2\xa0m. baland\xc4\xaf ir pagal komisijos i\xc5\xa1vadas bandym\xc5\xb3 nei\xc5\xa1laik\xc4\x97. Ta\xc4\x8diau b\xc5\xabtent \xe2\x80\x9eBr-5\xe2\x80\x9c modelis buvo paleistas \xc4\xaf serijin\xc4\x99 gamyb\xc4\x85, be to, pirmasis leidimas gamybai buvo duotas 1937\xc2\xa0m. gegu\xc5\xbe\xc4\x97s m\xc4\x97n., nesibaigus i\xc5\xa1bandymams poligone. Prie\xc5\xbeastis d\xc4\x97l ko buvo pasirinktas projektas \xe2\x80\x9eBr-5\xe2\x80\x9c vietoje \xe2\x80\x9eB-33\xe2\x80\x9c\xc2\xa0\xe2\x80\x93 ne\xc5\xbeinoma, nors b\xc5\xabtent pastaroji bandymuose parod\xc4\x97 geresnius rezultatus, \xc5\xbeymiai didesn\xc4\xaf tikslum\xc4\x85 ir greita\xc5\xa1aud\xc4\x85, taip pat buvo ne tokia masyvi kaip pirmoji.\n_START_SECTION_\nGamyba\n_START_PARAGRAPH_\n1937\xc2\xa0m. gegu\xc5\xbe\xc4\x97s m\xc4\x97n. \xe2\x80\x9eBarikad\xc5\xb3\xe2\x80\x9c gamykla gavo pirm\xc4\x85j\xc4\xaf u\xc5\xbesakym\xc4\x85 a\xc5\xa1tuonioms \xe2\x80\x9eBr-5\xe2\x80\x9c mortyroms. V\xc4\x97liau, d\xc4\x97l netobulumo, u\xc5\xbesakym\xc5\xb3 skai\xc4\x8dius buvo suma\xc5\xbeintas iki dviej\xc5\xb3. \xc5\xa0ios, dvi bandomosios mortyros \xc4\xaf poligon\xc4\x85 pateko 1939\xc2\xa0m. bir\xc5\xbeel\xc4\xaf ir viena nuo kitos skyr\xc4\x97si u\xc5\xbetaisymo b\xc5\xabdu. Atlikus bandymus buvo pasirinktas u\xc5\xbetaisymo b\xc5\xabdas naudotas \xe2\x80\x9eB-4\xe2\x80\x9c haubicoje. Be \xc5\xa1i\xc5\xb3 bandom\xc5\xb3j\xc5\xb3 mortyr\xc5\xb3, 1939\xc2\xa0m. buvo pagaminta dar 20 toki\xc5\xb3 ginkl\xc5\xb3, o 1940\xc2\xa0m. pagamintos paskutin\xc4\x97s 25 mortyros, kuriomis ir buvo baigta serijin\xc4\x97 j\xc5\xb3 gamyba.\n_START_SECTION_\nModernizacijos\n_START_PARAGRAPH_\nNevykusi lafeto konstrukcija buvo pagrindin\xc4\x97 prie\xc5\xbeastis kurti nauj\xc4\x85 ratin\xc4\xaf lafet\xc4\x85, panaikinant pagrindin\xc4\xaf tr\xc5\xabkum\xc4\x85\xc2\xa0\xe2\x80\x93 vik\xc5\xa1rin\xc4\x99 va\xc5\xbeiuokl\xc4\x99. 1938\xc2\xa0m. pagrindin\xc4\x97 artilerijos valdyba patvirtino taktinius ir techninius reikalavimus naujam ratiniam lafetui, kuris bus naudojamas dviejuose galinguose pab\xc5\xabkluose (152\xc2\xa0mm patranka \xe2\x80\x9eBr-2\xe2\x80\x9c (rus. \xd0\x91\xd1\x80-2) ir 203\xc2\xa0mm haubica \xe2\x80\x9eB-4\xe2\x80\x9c), o 1940\xc2\xa0m. t\xc4\x85 pat\xc4\xaf lafet\xc4\x85 buvo si\xc5\xabloma pritaikyti ir \xe2\x80\x9eBr-5\xe2\x80\x9c mortyrai. Lafetas buvo pavadintas \xe2\x80\x9eM-50\xe2\x80\x9c, bet jo k\xc5\xabrimas buvo sud\xc4\x97tingas d\xc4\x97l daugyb\xc4\x97s darb\xc5\xb3 Perm\xc4\x97s gamykloje. Karo prad\xc5\xbeioje \xc5\xa1ie darbai buvo visi\xc5\xa1kai apriboti, o galiausiai visai nutraukti._NEWLINE_1955\xc2\xa0m. atlikta didel\xc4\x97 mortyros \xe2\x80\x9eBr-5\xe2\x80\x9c (kartu su kitais ginklais \xe2\x80\x9eB-4\xe2\x80\x9c ir \xe2\x80\x9eBr-2\xe2\x80\x9c) modernizacija; joms sukurtas naujas ratinis lafetas (pagrindinis konstruktorius G. Sergejevas). Transportuojant ginkl\xc4\x85, nebereik\xc4\x97jo jo i\xc5\xa1ardyti, o greitis greitkelyje i\xc5\xa1augo iki 35 km/h. Modernizuota mortyra buvo pavadinta \xe2\x80\x9eBr-5M\xe2\x80\x9c (rus. \xd0\x91\xd1\x80-5\xd0\x9c).\n_START_SECTION_\nTolimesni darbai\n_START_PARAGRAPH_\n1944\xc2\xa0m. Centriniame artilerijos projektavimo biure, vadovaujant V. Grabinui, buvo prad\xc4\x97ti duplekso projektavimo darbai. J\xc4\xaf sudar\xc4\x97 180\xc2\xa0mm patranka ir 210\xc2\xa0mm haubica ant vieno lafeto. 1945\xc2\xa0m. dupleksas virto tripleksu, pridedant 280\xc2\xa0mm mortyr\xc4\x85. 1947\xc2\xa0m. pasirod\xc4\x97 ir 203\xc2\xa0mm patranka-haubica. Projektas buvo baigtas 1953\xc2\xa0m., o 1955\xc2\xa0m. \xe2\x80\x9eBarikad\xc5\xb3\xe2\x80\x9c gamykla pagamino septynias 180\xc2\xa0mm patrankas \xe2\x80\x9eS-23\xe2\x80\x9c (rus. \xd0\xa1-23), vien\xc4\x85 203\xc2\xa0mm haubic\xc4\x85 \xe2\x80\x9eS-33\xe2\x80\x9c (rus. \xd0\xa1-33) ir vien\xc4\x85 280\xc2\xa0mm mortyr\xc4\x85 \xe2\x80\x9eS-43\xe2\x80\x9c (rus. \xd0\xa1-43). Tuo sistemos darbai buvo baigti, o pagaminti ginklai i\xc5\xa1gabenti \xc4\xaf Maskvos karin\xc4\x99 apygard\xc4\x85. A\xc5\xa1tuntajame de\xc5\xa1imtmetyje \xe2\x80\x9eS-23\xe2\x80\x9c gamyba buvo atgaivinta._NEWLINE_1945\xe2\x80\x931955\xc2\xa0m. 58-ame Centriniame mokslo tyrim\xc5\xb3 institute buvo vykdomas triplekso projektas ant savaeigio lafeto, ant kurio buvo sumontuota 210\xc2\xa0mm patranka \xe2\x80\x9eS-110A\xe2\x80\x9c (rus. \xd0\xa1-110\xd0\x90), 280\xc2\xa0mm patranka-haubica \xe2\x80\x9eS-111A\xe2\x80\x9c (rus. \xd0\xa1-111\xd0\x90) ir 305\xc2\xa0mm haubica. Detali informacija apie \xc5\xa1io projekto likim\xc4\x85\xc2\xa0\xe2\x80\x93 dingusi.\n_START_SECTION_\nVamzdis\n_START_PARAGRAPH_\nMortyros vamzdis sutvirtintas, dvigubu sluoksniu, susidedantis i\xc5\xa1 vamzd\xc5\xbeio, gaubto ir dr\xc5\xabtgalio. Vamzd\xc4\xaf sudaro grai\xc5\xbetva ir \xc5\xa1ovinio lizdas, vamzd\xc5\xbeio pagrindas praplatintas vamzd\xc5\xbeio subalansavimui. Grai\xc5\xbetvin\xc4\x97 dalis turi 88 tolygaus sukimosi griovelius. Grioveli\xc5\xb3 plotis 6,97\xc2\xa0mm, gylis\xc2\xa0\xe2\x80\x93 3,4\xc2\xa0mm. \xc5\xa0ovinio lizdas susideda i\xc5\xa1 dviej\xc5\xb3 k\xc5\xabgini\xc5\xb3 ir vienos cilindrin\xc4\x97s dalies. Lizdo ilgis 521,4\xc2\xa0mm, t\xc5\xabris\xc2\xa0\xe2\x80\x93 18,159\xc2\xa0dm\xc2\xb3 (esant betonmu\xc5\xa1iui sviediniui). Gaubtas u\xc5\xbed\xc4\x97tas ant vamzd\xc5\xbeio, kar\xc5\xa1toje b\xc5\xabsenoje, spyn\xc4\x85 veikiant iki 0,4\xc2\xa0mm \xc4\xaftempimui, neleid\xc5\xbeia vamzd\xc5\xbeiui pasislinkti gaubto at\xc5\xbevilgiu. Dr\xc5\xabtgal\xc4\xaf sudaro kaltinio plieno cilindras, u\xc5\xbesuktas ant gaubto galo. \xc5\xa0ovinio lizdo konstrukcija yra beveik analogi\xc5\xa1ka kaip haubicos \xe2\x80\x9eB-4\xe2\x80\x9c. U\xc5\xberaktas st\xc5\xabmoklinis, \xe2\x80\x9e\xc5\xa0naiderio\xe2\x80\x9c tipo, u\xc5\xberakinamas dviem taktais, pagal konstrukcij\xc4\x85 analogi\xc5\xa1kas kaip haubicos \xe2\x80\x9eB-4\xe2\x80\x9c, bet didesnis pagal matmenis.\n_START_SECTION_\nAto\xc5\xa1liau\xc5\xbeos \xc4\xaftaisas\n_START_PARAGRAPH_\nAto\xc5\xa1liau\xc5\xbeos \xc4\xaftaisas\xc2\xa0\xe2\x80\x93 hidropneumatinis. Atatrankos stabd\xc5\xbeio ir atmu\xc5\xa1\xc4\x97jo cilindrai sumontuoti movose, pritvirtintose prie lop\xc5\xa1io. Lop\xc5\xa1ys su kai\xc5\xa1\xc4\x8diais sumontuotas vir\xc5\xa1utinio stovo kai\xc5\xa1tiniuose lizduose ir paslankiai sujungtas su pagrindinio veleno krumpliara\xc4\x8diu. Atatrankos stabdis\xc2\xa0\xe2\x80\x93 hidraulinis, talpinantis 41 l alyvos. Atmu\xc5\xa1\xc4\x97jas\xc2\xa0\xe2\x80\x93 hidropneumatinis, talpinantis 63 l alyvos, oro spaudimas\xc2\xa0\xe2\x80\x93 40 atm. Ato\xc5\xa1liau\xc5\xbea esant 0-30\xc2\xb0 vamzd\xc5\xbeio pak\xc4\x97limo kampui\xc2\xa0\xe2\x80\x93 ilga (1300\xe2\x80\x931410 mm), esant 30-42\xc2\xb0 kampui\xc2\xa0\xe2\x80\x93 kintama (850\xe2\x80\x931410 mm), esant 42-60\xc2\xb0 kampui\xc2\xa0\xe2\x80\x93 trumpa (850\xe2\x80\x93880 mm). Ato\xc5\xa1liau\xc5\xbeos \xc4\xafrenginiai, esant atatrankai, lieka stabil\xc5\xabs. Skirtingai nuo haubicos \xe2\x80\x9eB-4\xe2\x80\x9c ir patrankos \xe2\x80\x9eBr-2\xe2\x80\x9c lafet\xc5\xb3, haubicos \xe2\x80\x9eBr-5\xe2\x80\x9c lafeto atatrankos stabdis turi kintamo skerspj\xc5\xabvio spraustukus, kurie leido pakeisti skirting\xc5\xb3 ginkl\xc5\xb3 vamzd\xc5\xbeius ant vieno ir to pa\xc4\x8dio lafeto, bet tik gamyklin\xc4\x97mis s\xc4\x85lygomis (b\xc5\xabtinas atatrankos stabd\xc5\xbeio keitimas).\n_START_SECTION_\nLafetas\n_START_PARAGRAPH_\nLafetas vik\xc5\xa1rinis, susidedantis i\xc5\xa1 vir\xc5\xa1utinio ir apatinio stov\xc5\xb3 ir va\xc5\xbeiuokl\xc4\x97s. Vir\xc5\xa1utinio stovo konstrukcija sukniedyta, ant apatinio stovo atraminio pavir\xc5\xa1iaus besiremianti trimis riedmenimis, horizontalioje plok\xc5\xa1tumoje juda d\xc4\x97ka besisukan\xc4\x8dio mechanizmo, pritvirtinto ant kovin\xc4\x97s a\xc5\xa1ies. Apatinio stovo vir\xc5\xa1utin\xc4\x97 dalis sutvirtinta su apvalaus skerspj\xc5\xabvio kovine a\xc5\xa1imi, kurios galai judamai sujungti su vik\xc5\xa1rine va\xc5\xbeiuokle. Apatiniame stove yra du noragai\xc2\xa0\xe2\x80\x93 pastovus tvirtam gruntui ir atlenkiamas mink\xc5\xa1tam gruntui. Apatinis \xe2\x80\x9eBr-5\xe2\x80\x9c stovas, lyginant su ankstesniu haubicos \xe2\x80\x9eB-4\xe2\x80\x9c stovu, papildomai sutvirtintas prikniedytomis \xc5\xa1onin\xc4\x97mis detal\xc4\x97mis ir storesniu vir\xc5\xa1utiniu lak\xc5\xa1tu. Va\xc5\xbeiuokl\xc4\x97 susideda i\xc5\xa1 vik\xc5\xa1rin\xc4\x97s pavaros, stabd\xc5\xbei\xc5\xb3 sistemos ir gerv\xc4\x97s, skirtos haubicos pasukimui.\n_START_SECTION_\nNustatymo mechanizmai ir taikymosi \xc4\xaftaisai\n_START_PARAGRAPH_\nK\xc4\x97limo ir sukimosi mechanizmai sektorinio tipo. Sumontuotas specialus mechanizmas u\xc5\xbetaisymui, leid\xc5\xbeiantis greitai nuleisti vamzd\xc4\xaf \xc4\xaf horizontali\xc4\x85 pad\xc4\x97t\xc4\xaf. Taikymosi \xc4\xaftaisas susideda i\xc5\xa1 taikiklio, periskopinio taikymosi mechanizmo ir taikiklio pavaros su laikikliu.\n_START_SECTION_\nU\xc5\xbetaisymo \xc4\xafrenginys\n_START_PARAGRAPH_\nU\xc5\xbetaisymo \xc4\xafrenginys susideda i\xc5\xa1 krano su gerve, kokoro, u\xc5\xbetaisymo kampo veleno fiksavimo mechanizmo, stela\xc5\xbeo su brezentu ir u\xc5\xbetais\xc5\xb3 ve\xc5\xbeim\xc4\x97lio. Ginklo u\xc5\xbetaisymas vyko taip: paduodami sviediniai dedami ant medinio tiltelio, ant kurio jie statomi vertikaliai. Tada pristumiamas ve\xc5\xbeim\xc4\x97lis ant kurio karys specialiu griebtuvu u\xc5\xbekelia sviedin\xc4\xaf. Pritvirtintas sviedinys ve\xc5\xbeim\xc4\x97liu gabenamas iki stela\xc5\xbeo ir perkeliamas ant brezento. Stela\xc5\xbeas tvirtinamas po kranu ant lafeto. Prie kokoro, nusileidusio \xc4\xaf stela\xc5\xbeo lizd\xc4\x85, tvirtinamas paruo\xc5\xa1tas sviedinys, gulintis ant stela\xc5\xbeo. Mortyrai nustatomas u\xc5\xbetaisymo kampas, o po to fiksuojamas u\xc5\xbetaisymo kampo veleno mechanizmas. Kokoras, pakabintas ant dviej\xc5\xb3 kabli\xc5\xb3, kybo vir\xc5\xa1 ginklo vamzd\xc5\xbeio spynos. Nuleidus sviedin\xc4\xaf trosai \xc5\xa1iek tiek atsipalaiduoja, taip atpalaiduodami kokoro griebtuvus, laikan\xc4\x8dius sviedin\xc4\xaf. \xc4\xae vamzd\xc5\xbeio kanal\xc4\x85 sviedin\xc4\xaf \xc4\xafstato keturi kariai.\n_START_SECTION_\nPirmagalys ir ve\xc5\xbeim\xc4\x97lis\n_START_PARAGRAPH_\nIlgais atstumais transportuojamas ginklas yra i\xc5\xa1ardomas (vamzdis atskirtas nuo lafeto). Trumpais atstumais (iki 5 km) transportuojamas pab\xc5\xabklas gali b\xc5\xabti nei\xc5\xa1ardytas. Esant nuleistam vamzd\xc5\xbeiui, greitis nevir\xc5\xa1yja 5-8 km/h. Mechaniniam transportavimui ginklas tur\xc4\x97jo 1300\xc2\xa0kg svorio pirmagal\xc4\xaf su specialiu \xc4\xafrenginiu. I\xc5\xa1ardyto ginklo vamzdis buvo ve\xc5\xbeamas ratiniu ve\xc5\xbeim\xc4\x97liu \xe2\x80\x9eBr-10\xe2\x80\x9c (rus. \xd0\x91\xd1\x80-10) (ve\xc5\xbeim\xc4\x97lio mas\xc4\x97 su vamzd\xc5\xbeiu 11 300\xc2\xa0kg, be vamzd\xc5\xbeio 5400 kg), grei\xc4\x8diu iki 25 km/h. Pab\xc5\xabklo pavertimas i\xc5\xa1 kovin\xc4\x97s pad\xc4\x97ties \xc4\xaf transportin\xc4\x99, i\xc5\xa1ardant ginkl\xc4\x85, truko nuo 45 min. iki 2 val., priklausomai nuo met\xc5\xb3 laiko ir grunto tipo. Ginklas buvo traukiamas vik\xc5\xa1rinio vilkiko \xe2\x80\x9eVoro\xc5\xa1ilovec\xe2\x80\x9c, vamzd\xc5\xbeio ve\xc5\xbeim\xc4\x97lis\xc2\xa0\xe2\x80\x93 silpnesniu vik\xc5\xa1riniu vilkiku \xe2\x80\x9eKomintern\xe2\x80\x9c.\n_START_SECTION_\nOrganizacin\xc4\x97 strukt\xc5\xabra\n_START_PARAGRAPH_\nMortyros \xe2\x80\x9eBr-5\xe2\x80\x9c pateko \xc4\xaf atskirus, ypatingos galios haubic\xc5\xb3 artilerijos divizionus, kuriuose buvo po \xc5\xa1e\xc5\xa1ias mortyras. Kiekvien\xc4\x85 divizion\xc4\x85 sudar\xc4\x97 trys baterijos po dvi mortyras kiekvienoje. I\xc5\xa1 viso 1941\xe2\x80\x931945\xc2\xa0m. buvo 8 tokie divizionai su \xe2\x80\x9eBr-5\xe2\x80\x9c ir \xe2\x80\x9e\xc5\xa0naiderio\xe2\x80\x9c mortyromis.\n_START_SECTION_\nProjekto vertinimas\n_START_PARAGRAPH_\nTarp tarybini\xc5\xb3 artilerijos sistem\xc5\xb3 \xe2\x80\x9eBr-5\xe2\x80\x9c u\xc5\xbeima ypating\xc4\x85 viet\xc4\x85, nes tai did\xc5\xbeiausio kalibro ginklas sukurtas ir serijiniu b\xc5\xabdu gamintas TSRS. Dauguma ginklo privalum\xc5\xb3 ir tr\xc5\xabkum\xc5\xb3 susij\xc4\x99 su jo lafetu, b\xc5\xabdingu visiem \xe2\x80\x9edidel\xc4\x97s galios tripleksams\xe2\x80\x9c. I\xc5\xa1 vienos pus\xc4\x97s vik\xc5\xa1rinis lafetas teori\xc5\xa1kai tur\xc4\x97jo u\xc5\xbetikrinti galimyb\xc4\x99 pakankamai greitai pakeisti kovin\xc4\x99 pozicij\xc4\x85 ir sutrumpinti laik\xc4\x85, reikaling\xc4\x85 pereinant i\xc5\xa1 transportin\xc4\x97s b\xc5\xabsenos \xc4\xaf kovin\xc4\x99, lyginant su pusiau stacionariais ginklais, tokiais kaip 280\xc2\xa0mm \xe2\x80\x9e\xc5\xa0naiderio\xe2\x80\x9c mortyra. I\xc5\xa1 kitos pus\xc4\x97s, lafeto konstrukcija pasirod\xc4\x97 nevykusi, nes sukomplektuotas ginklas buvo sunkiai pervelkamas pa\xc4\x8diais galingiausiais vilkikais, esant blogam prava\xc5\xbeumui (atlydys, plikledis) \xc5\xa1i sistema fakti\xc5\xa1kai negal\xc4\x97jo pajud\xc4\x97ti. Manevravimas ugnimi buvo stipriai apribotas horizontalios pad\xc4\x97ties kampu, kuris buvo viso labo 8\xc2\xb0. Vamzd\xc5\xbeio nustatymas ma\xc5\xbeesniu kampu trukdavo ne ma\xc5\xbeiau nei 25 min. Paskutiniais metais pakeistas lafetas leido atsikratyti daugelio problem\xc5\xb3.\n_START_SECTION_\nI\xc5\xa1lik\xc4\x99 egzemplioriai\n_START_PARAGRAPH_\nGinklas \xe2\x80\x9eBr-5\xe2\x80\x9c ant vik\xc5\xa1rinio lafeto stovi Sankt Peterburgo Artilerijos ir karin\xc4\x97s in\xc5\xbeinerijos muziejaus ekspozicijoje.'